ባለሥልጣኑ  2ነጥብ 7  ቢሊዮን ብር ወጪ የሦስት መንገዶች የኮንትራት ስምምነት ፈጸመ
የኢትዮጵያ መንገዶች ባለሥልጣን በአጠቃላይ  በ2ነጥብ 7 ቢሊዮን ብር ወጪ  የሚከናወኑ የሦስት መንገዶች ግንባታ ለማከናወን  ከአገር  ውስጥ  የመንገድ  ተቋራጮች ጋር  የኮንትራት ስምምነት ማድረጉን አስታወቀ ።  ባለሥልጣኑ በደቡብ ክልል የትሩሚ -ኦሞ የ63 ኪሎሜትር መንገድ ፕሮጀክትና በኦሮሚያ  ክልል የሮቤ-ጋሪሳ የ60 ኪሎሜትር  የመንገድ ፕሮጀክትን የግንባታ ሥራ በጋራ  ከሚያካሄዱት   የአፍሮ ጺዮንና የራማ  ኮንስትራክሽን ኩባንያዎች  ጋር ስምምነት ፈጽሟል ።በተጨማሪም ባለሥልጣኑ የጋምቤላ-አሊያ የ78  ኪሎሜትር የመንገድ ፕሮጀክትን ለማከናወን ከኦርኪ ላንድ የቢዝነስ ግሩፕ ጋር  የኮንትራት ፊርማውን  አኑሯል ።     ባለሥልጣኑ ስምምነት ካደረገባቸው ሦስት የመንገድ ግንባታ ፕሮጀክቶች መካከል  የጋምቤላ – አሊያ የመንገድ ፕሮጀክት  በ1 ቢሊዮን ብር ወጪ  የሚከናወን መሆኑ የተመለከተ ሲሆን የትሩሚ -ኦሞ የመንገድ ሥራ ፕሮጀክት 897 ሚሊዮን ብር የሮቤ -ጋሪሳ የመንገድ ፕሮጀክት  770  ሚሊዮን  ብር ወጪ ለማካሄድ ከስምምነት ላይ ተደርሷል ።የባለሥልጣኑ  የኮሚኒኬሽን ዳይሬክተር አቶ ሳምሶን ወንድሙ በበኩላቸው  ሦስቱም  የመንገድ ፕሮጀክቶች  የሁለተኛው የዕድገትና ትራንስፎርሜሽን ዕቅድ አካል  መሆናቸው የአካባቢው ነዋሪዎችን ምርቶቻቸውን ለገበያ በማውጣት ተጠቃሚ እንዲሆኑ የሚያስችሉ ናቸው ።ከባለሥልጣኑ ጋር ስምምነት የፈጸሙት የአገር ውስጥ ኩባንያዎች በመንገድ ግንባታ ሥራ ከፍተኛ ልምድ ያላቸው ሲሆን የመንገድ ፕሮጀክቶቹ በተያዘላቸው ጊዜ  ለማጠናቀቅ  ተስማምተዋል ።   በኮንትራት  ስምምነቱ መሠረት  የመንገድ ፕሮጀክቶቹ  ድህረ ጥገና ሥራ  በስምምነት ውሉ መካተቱን  ዋልታ ሚዲያ ኮርፖሬት ዘግቧል ።  (ትርጉም በሰለሞን ተስፋዬ)